1. Uvod

Evropska unija je „unija vrednot“, kot je določeno v členu 2 Pogodbe o Evropski uniji in kot je poudaril predsednik Evropske komisije Juncker v svojem govoru o stanju v Uniji 13. septembra 2017. Evropska unija temelji na treh stebrih: temeljne pravice, demokracija in pravna država. Listina EU o temeljnih pravicah (v nadaljnjem besedilu: Listina) mora biti vodilo vseh ukrepov EU. Zagotavlja sodoben sklop temeljnih pravic, ki so jih institucije in države članice EU pravno zavezane spoštovati pri izvajanju prava EU.

Temeljne pravice veljajo za vse. Spoštovanje teh pravic je bistvenega pomena za zagotavljanje, da je EU prostor, v katerem so lahko ljudje uspešni, svobodni in živijo svoje življenje brez diskriminacije.

Iz tega poročila je razvidno, da so strukture in orodja, ki so bili vzpostavljeni za spodbujanje kulture temeljnih pravic v EU in za zagotavljanje dejanske uporabe Listine v življenjih ljudi, imeli v letu 2017 pomembno vlogo. Razglasitev evropskega stebra socialnih pravic novembra 2017 je bil še en korak k večji enakosti in manjšemu izključevanju.

Temeljne pravice pa so bile leta 2017 v EU tudi na preizkušnji. Ogrožena je bila neodvisnost sodstva, ki je ključen element pravne države ter nujen pogoj za učinkovito izvrševanje in uresničevanje temeljnih pravic. Zato je Komisija prvič predlagala Svetu, naj sprejme sklep v skladu s členom 7(1) Pogodbe o Evropski uniji. Poleg tega se je dvomilo v delo organizacij civilne družbe, ki so dejavne na področju temeljnih pravic, in se jim ga oteževalo. Ogrožene so bile tudi pravice žensk, kot se je razpravljalo na letnem kolokviju o temeljnih pravicah za leto 2017.

Še nikoli ni bilo tako pomembno poudariti, da institucije in države članice EU pri izvajanju prava EU ne morejo izbirati, ali bodo upoštevale Listino o temeljnih pravicah ali ne, ampak je to njihova obveznost.



2. Izvajanje Listine v EU in s strani EU 2.1 Spodbujanje in varstvo temeljnih pravic

Spodbujanje socialnih pravic in pravičnosti v EU

Na podlagi pravic iz Listine so Evropski parlament, Svet in Komisija 17. novembra 2017 skupaj podpisali in razglasili evropski steber socialnih pravic. Steber določa dvajset ključnih načel in pravic v podporo pravičnim in dobro delujočim trgom dela ter sistemom socialnega varstva. „Pregled socialnih kazalnikov“ spremlja izvajanje stebra in se uporablja v evropskem semestru, letnem ciklu EU usklajevanja gospodarskih politik.

Izvajanje stebra je odgovornost držav članic EU v sodelovanju s socialnimi partnerji in civilno družbo. Institucije Unije pomagajo oblikovati okvir. Komisija je na primer leta 2017 predstavila predlog Direktive o preglednih in predvidljivih delovnih pogojih v Evropski uniji. Navedena direktiva bo dopolnila obstoječe obveznosti in določila nove minimalne standarde, ki bodo za vse delavce, vključno s tistimi s prekarno zaposlitvijo, zagotovili večjo predvidljivost in jasnost glede njihovih delovnih pogojev (člen 31 Listine).

Poleg tega je Komisija 26. aprila 2017 sprejela pobudo za podporo zaposlenim staršem in oskrbovalcem pri usklajevanju poklicnega in zasebnega življenja. Vključuje zakonodajne , da bi zagotovila boljše priložnosti pri usklajevanju poklicnega in zasebnega življenja za moške in ženske z obveznostmi oskrbe ter uravnoteženo izrabo dopusta in prožnih ureditev dela med spoloma. Predvideva tudi ukrepe politike, da bi podprla države članice pri zagotavljanju dosegljivih, cenovno dostopnih in kakovostnih storitev formalnega otroškega varstva ter odpravila ekonomske dejavnike, ki ženske odvračajo od dela (členi 21, 23, 24, 25, 26 in 33 Listine).

Podobno je Komisija 11. novembra 2017 sprejela akcijski načrt za odpravo razlike v plačah med spoloma. Osredotoča se na vprašanja, kot so: izboljšanje izvajanja načela enakega plačila; boj proti segregaciji; boljše vrednotenje znanj, spretnosti, prizadevanj in odgovornosti žensk; razkrivanje neenakosti in stereotipov; ozaveščanje o razliki v plačah med spoloma in oblikovanje močnejših partnerstev za odpravo te razlike.

Za uskladitev s stebrom so bile pregledane tudi smernice za politike zaposlovanja držav članic. Smernice za zaposlovanje so skupne prednostne naloge in cilji za politike zaposlovanja in socialne politike, ki jih predlaga Komisija, s katerimi soglašajo nacionalne vlade in ki jih sprejme Svet. So podlaga za ocene držav članic in priporočila za posamezne države v okviru evropskega semestra. Pri pregledu je bil poudarek na načelih stebra, ki so povezani z minimalnim dohodkom, ustreznimi nadomestili za brezposelnost in dejavno podporo za zaposlovanje.

V letu 2017 so bile socialne politike še naprej osrednje področje evropskega semestra. Spodbujanje socialnih pravic je ključni del strukturnih reform, katerih cilj je okrepiti socialno pravičnost in enakost. Komisija je leta 2017 skrbno spremljala prizadevanja držav članic za izboljšanje in povečanje udeležbe žensk na trgu dela, boj proti diskriminaciji prikrajšanih skupin, kot so Romi, preprečevanje segregacije v šolah in spodbujanje reforme vključujočega izobraževanja. Ugotovila je, da se nekatere države članice še vedno srečujejo z izzivi pri vključevanju romskih otrok v visokokakovostno in vključujoče redno izobraževanje ter pri vključevanju mladih Romov na trg dela. Komisija je zlasti predlagala, da Svet naslovi priporočila za posamezne države na tem področju na Bolgarijo, Madžarsko, Romunijo in Slovaško. Skrbno je spremljala tudi delo Češke na tem področju.

Poleg tega je Komisija predlagala, da se priporočili za posamezne države naslovita na Irsko, in sicer v zvezi z izboljšanjem kakovostnega otroškega varstva in socialne infrastrukture, vključno s socialnimi stanovanji, ter Španijo, in sicer glede izboljšanja družinske podpore in kakovostnega otroškega varstva.

Komisija je aprila 2017 sprejela sporočilo z naslovom Zaščita otrok pri migracijah, ki določa ukrepe EU na tem področju in navaja priporočila za države članice, da bi zagotovile boljšo zaščito otrok med migracijami. V okviru nadaljnjih ukrepov je Svet 8. junija 2017 sprejel sklepe. Sporočilo obravnava hitrejšo identifikacijo in takojšnjo zaščito otrok, hitrejše iskanje družin in določitev statusa, izvajanje procesnih zaščitnih ukrepov, vključno z učinkovitim skrbništvom otrok brez spremstva, primerne pogoje za sprejem otrok in učinkovito vključevanje. Skrbništvo je ključen procesni zaščitni ukrep za zagotovitev največje koristi otrok in njihove dobrobiti. Komisija je sprejela ukrepe za vzpostavitev evropske mreže za skrbništvo, da bi olajšala sodelovanje med ustreznimi nacionalnimi organi in izmenjavo dobrih praks v zvezi s skrbništvom.